„SALÁTA”
 Zöld tippek zöldülő iskoláknak

2005. február

1. youthXchange - Képzési csomag a felelős fogyasztásról, útmutató egy fenntarthatóbb élethez 

	Tények, kérdések, érvek és képek a tudatos vásárlók fiatal generációjának. A youthXchange egy átfogó program és egy kézikönyv neve, melynek célja, hogy megismertesse a fiatalokkal a fogyasztói magatartás környezeti és társadalmi problémáival, és praktikus tanácsokkal lássa el őket a fenntarthatóbb életmód kialakításához. Az ENSZ Környezetvédelmi Programja és az UNESCO által kidolgozott, több nyelvre lefordított kézikönyv Magyarországon a Környezettudatos Vállalatirányítási Egyesület és a Tudatos Vásárlók Egyesülete (www.tudatosvasarlo.hu, tel: 06-1/225-81-36) kiadásában jelent meg. 

	A kiadvány kiválóan alkalmazható tanórai segédanyagként és tanórán kívüli foglalkozások keretében. A youthXchange által érintett főbb témakörök:

-a fenntartható fogyasztás fogalma: környezeti és társadalmi fenntarthatóság
-élelmiszerek: e-számok, bioélelmiszerek
-vegyszerek mindennapjainkban 
-közlekedés: légszennyezettség, tiszta levegő 
-fenntartható turizmus
-szemét, hulladék, ökodizájn 
-megújuló energiák, energiahatékonyság, éghajlatváltozás 
-vízfogyasztás: vizeink védelme, a palackozott vizek hatása 
-emberi jogok védelme
-állatvédelem: erőszakmentes szépség, méltányos állattartás
-öko- és biotermékek, védjegyek 
-etikus befektetések
-reklámozás, médiaműveltség
-akciók, cselekvési lehetőségek

Megrendelés: 
	akiadványt ingyenesen bocsátják pedagógusok rendelkezésére, amennyiben pár mondatban összefoglalva elküldik az alábbi információkat a kati@tve.hu-ra, Takáts Katalin számára:
- Melyik oktatási intézményben, milyen tantárgy/foglalkozás keretében, milyen korosztályban használják fel az anyagot
- Mi a céljuk a youthXchange felhasználásával
	a kiadvány szintén ingyenes diákok számára, akik megrendeléseiket szintén a kati@tve.hu-ra, Takáts Katalinnak címezve küldhetik. A megrendelésben tüntessék fel, miért érdeklődnek a kiadvány iránt.
	Nem oktatási célú felhasználás esetén a kiadványt 800 Ft + ÁFA-ért, postai utánvéttel postázzuk. A megrendeléseket a kati@tve.hu-ra, Takáts Katalinnak címezve küldhetik. 

2. Otthon a Természetben CD-ROM

	„Ez a CD lényegében kettős feladatra vállalkozik. Egyrészt bemutatni a természet - elsősorban a hazai természet - szépségét, s ugyanakkor alkalmat nyújtani azoknak, akik pl. ökológiai tudásukat vagy fajismeretüket szeretnék fejleszteni. A képeket művész készítette, a hozzájuk tartozó szöveget pedig avatott szakemberek írták. A szakmai használhatóságot külön emeli az, hogy a fotók biológiai-ökológiai témakörök szerint vannak fejezetbe rendezve. Ezzel a CD-vel élvezet a tanulás. Nemcsak azért, mert a tanulnivalót szép képekhez köti - és esetenként még az állat hangját is meghallgathatjuk -, hanem azért is, mert változatos didaktikai játékokat is kínál, s azokon keresztül tanítja (illetve teszi próbára) a "nézőt". Aki a játékokra kattint, az a legkülönbözőbb felismerési, párosítási és emlékezet-próbáló játékok közül választhat. Aki viszont csak úgy bóklászni akar a képek és szövegek között, azt is megteheti. És biztos, hogy még a találomra való tallózástól is gazdagodnak az ismeretei és felüdül a lelke a látott szépségektől.”
	A CD megrendelhető közvetlenül a szerző címén: zsila.sandor@fenyecset.hu
tel: 06-20-929-4390 További információ: www.zsila.hu vagy 
http://www.fotoklikk.hu/cms/netalon.xml?data_id=247&listtype=details&ttype=3&id=10884

3.  Uniós környezetvédelmi rajz- és videofilmverseny gyermekeknek (sajtóhír)
	
	Környezetvédelmi témájú rajz- és videofilmversenyt hirdetett meg az Európai Bizottság kedden a huszonöt EU-tagország és a tagjelölt államok 6-16 éves korosztálya számára. Az Európai Unió brüsszeli végrehajtó testülete május 31-től június 3-ig tartó környezetvédelmi hetének alkalmából rendezi a versengést, amelyre a kisebb (6-10 éves) gyermekek részéről rajzokat és festményeket, a nagyobbak részéről pedig digitális videofilmek készítését várják. A környezetvédelmi hét témája az éghajlati viszonyok változása. Sztavrosz Dimasz környezetvédelmi biztos ezzel kapcsolatban emlékeztetett arra, hogy jelenleg ez az egyik legnagyobb kihívás a világ számára, mert már a Föld hőmérsékletének kicsiny emelkedése is drámai következményekkel járhat, köztük a tengerek szintjének növekedésével, illetve állat- és növényfajok eltűnésével. A rajz- és filmpályázat három-három nyertese szüleivel együtt utazást nyer Brüsszelbe, a zöld hét helyszínére. Emellett megkapják a bizottság díját, és látogatást tehetnek a testületnél. A gyermekektől a klímaváltozással és a légszennyezéssel, illetve ezek megelőzésével kapcsolatos elképzeléseik, ötleteik megfestését, illetve megfilmesítését várják. A videós versenyeknél elsősorban csoportokra számítanak: legfeljebb 3 perces, szöveg nélküli filmeket kérnek. A jelentkezésnek az iskolán keresztül kell történnie, a beadási határidő március 15. A pályázatokról további tudnivalók találhatók a http://europa.eu.int/comm/environment/youth/index_en.  vagy http://www.greenweek2005.eun.org/ww/en/pub/greenweek_2005/homepage.htm interneteshonlapokon.  

4. A természetközeli szennyvíztisztítás alkalmazásának lehetőségei kistelepülésken – kiadvány

	Sokak számára ismeretes a probléma és tendencia, mely a kistelepülésket összekötő szennyvízcsatorna-hálózat beton tisztítókban végződik. Felesleges és költséges! A kisebb településeken (főleg 2000 fő alatt), jobb és olcsóbb – s nem utólsó sorban környezetbarátabb - tisztítási módok is vannak. Ezeket mutatja be az ingyenes kiadvány, néhány már hazánkban is található példán keresztül! 		Beszerezhető: Hajdúböszörményi Ifjúsági Természetvédő Kör, 4220 Hajdúböszörmény Pf. 125, tel: 52/280-038, fax: 52/561-101. Internetről letölthető: www.earkf.hu

5. „Ökohanták” - kiadvány a környezettel való reklámozás rejtelmeiről 
	A „Fogyasztóvédelmi füzetkék” sorozat füzeteként jelent meg Kalas György: Ökohanták című brosúrájának I. része. A közérthető nyelvezetű kiadvány témája a környezettel való reklámozás, az azzal kapcsolatos tíz évi tevékenység összefoglalása. A bevezető általánosságban tárgyalja a „környezetbarátsággal” való reklámozás alapelveit, a reklám-fogyasztás-környezetvédelem összefüggéseit és a piaci szereplők ezekkel kapcsolatos törekvéseit. További alcímek a brosúrából: „A fogyasztói környezetterhelés csökkentésének eszközei”, „Reklám - zöld reklám”, „A környezeti reklámok problémái”, a „Zöld reklámok jogi szabályozása”. A színes rajzokkal illusztrált tetszetős kiadványban a szerző néhány elhíresült jogeset felidézésével emlékezik a „zöld piktorokkal” vívott jogi csatározásokra. Ingyenesen beszerezhető: a REFLEX Környezetvédő Egyesület(9024 Győr, Bartók Béla u. 7., tel. 96/316-192, reflex@c3.hu), vagy HuMuSz (1111 Budapest, Saru u. 11., tel. 386-2648, bea@humusz.hu)

6. NO LOGO - könyvajánló
	„A No Logo elsősorban a mai globális fogyasztói világ társadalmi, kulturális és gazdasági problémáival foglalkozik. Elindul a leginkább láthatótól: a reklámoktól, bemutatja a reklámbiznisz szédítő felfutását, az életünket behálózó marketingpraktikákat, majd elemzi azt, ami e mögött van: a foglalkoztatottság csökkenését, a munkavállalók kiszolgáltatottságának növekedését a fejlett államokban, a szegény országok munkásainak kizsákmányolását, a közterek (iskolák) vállalatok általi kisajátítását, az élet- és választási lehetőségek szűkülését. Végül, ami igen érdekes, kitér azokra a civil és ellen-kulturális mozgalmakra is, amelyek a fogyasztói világgal, a konzumerizmussal szemben igyekeznek üzeneteket megfogalmazni, alkotásokat létrehozni, vagy alternatív életlehetőségeket kialakítani. A No Logo elemző, adatokra támaszkodik ugyanakkor élvezetes, "történetmesélő" stílusban megírt mű. Naomi Klein, a szerző kanadai újságíró, aki elsősorban az alternatív, független sajtónak dolgozik. Könyvének nagy része személyes élményekre, riportszerű beszámolókra alapul. Klein elment egy fülöp-szigeteki "vámszabad területre" és beszélgetett a multinacionális cégeknek fillérekért dolgozó munkáslányokkal; bemutatja a Montreal-ban tevékenykedő "adbuster"-eket, akik az óriásplakátok átfestésével üzennek a nagy cégeknek; a McDonald's által beperelt angol környezetvédőket; és így tovább. Még azokat a fejezeteket is konkrét vállalatokról, esetekről szóló "sztorikkal" teszi érthetővé és - ne tagadjuk - szórakoztatóvá, amelyekben egyébként statisztikai adatok alapján fest képet a reklámipar felfutásáról vagy a munkaerő-piac drámai átalakulásáról.”
	További információk: www.nologo.hu  A könyvet kiadja a Tudatos Vásárlók Egyesülete (1013 Budapest Döbrentei u. 10., tel: 06-1/225-81-36). Ára boltokban 3950 Ft, a kiadónál 3550 Ft. 

7. „Ligetszépe” ökológiai olvasókönyv
	"Útmutató olvasókönyv, de nem térkép: nem vezet a célhoz, ám elindít az odavezető ösvények valamelyikén. A Ligetszépe nem tanköny, mégis rengeteget tanulhatunk belőle; olvasmányos, ugyanakkor mélyen elgondolkodtató; kétségbeejtő, de sokszor mulatságos; nem kinyilatkoztat, hanem kérdéseket tesz fel; nem kapcsolódik egyetlen tantárgyhoz sem, mégis valamennyit érinti; tematikus fejezetekre oszlik, a szövegek azonban összekapcsolódnak, egymásnak felelgetnek." : A ház tartása- az ökológia fogalma * Halandó kézzel halhatatlanul - az ember * Ezer porontya megsiratta - az állatok * Millió levél - a növények * Halott folyó - a víz * Elviselhetetlen törmelék - a szegénység * Te lelkek ára - a gazdaság * Lépésről lépésre - a történelem * Hétmérföldes csizma - tudomány és technika *  Összezsúfolódva - a város * Sebes léghajók - a média 	A könyv elsősorban a középiskolásoknak szól, humán és reál tanítási órákon is hasznos mű.” Kiadó: Liget Műhely Alapítvány. További információk: 1122 Budapest Kissvábhegyi út 4-6. (liget@grafium.hu) A 300 oldalas könyv ára: 2800 Ft.